รัฐบาลเร่งบรรเทาความเดือดร้อนประชาชนจากภัยธรรมชาติทั้งภัยแล้งและท่วม กระทรวงเกษตรประสานเหล่าทัพขอนักบินและเครื่องบินช่วยทำฝนหลวง
นางสาวรัชดา ธนาดิเรก รองโฆษกประจำสำนักนายกรัฐมนตรี ชี้แจงถึงมติ ครม.เมื่อวานนี้ กรณีอนุมัติโครงการเพื่อแก้ไขและบรรเทาปัญหาความเดือดร้อนของประชาชนในพื้นที่ได้รับผลกระทบภัยแล้งและอุทกภัย 74 จังหวัด รวมวงเงิน 15,800 ล้านบาท ทั้งนี้กระทรวงมหาดไทยจะเป็นเจ้าภาพหลักและต้องทำงานบูรณาการกับกระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้องจัดเตรียมมาตรการและโครงการต่างๆ ให้มีความพร้อมที่จะดำเนินการได้อย่างรวดเร็ว อาทิ โครางการสร้างอาชีพ การจ้างแรงงาน การซ่อมแซมปรับปรุงพัฒนาแหล่งน้ำ การขุดเจาะเป่าล้างบ่อบาดาล ระบบส่งน้ำและระบบประปา ทั้งนี้ห้ามนำงบประมาณไปซื้อครุภัณฑ์ จัดสัมมนา จ่ายค่าเบี้ยเลี้ยง ค่าล่วงเวลา        ขณะเดียวกัน กระทรวงเกษตรและสหกรณ์ นายเฉลิมชัย ศรีอ่อน สั่งการกรมฝนหลวงให้เร่งปฏิบัติเติมน้ำในเขื่อน ใช้ห้วงท้ายก่อนสิ้นสุดฤดูฝน ช่วงชิงสภาพอากาศทำให้ฝนตกมากที่สุด โดยเฉพาะภาคตะวันออกเฉียงเหนือที่เขื่อนขนาดใหญ่บริเวณตอนกลางของภาคมีน้ำน้อย จึงต้องเพิ่มปริมาตรน้ำ นอกจากนั้น ได้กำชับให้ทางกรมฯ รีบรายงานทันทีหากมีการขาดแคลนบุคลากร เครื่องมือและ อุปกรณ์ใดๆในการทำฝนหลวง         สำหรับระยะเร่งด่วนนี้ได้ประสานกับเหล่าทัพเข้ามาบูรณาการ ซึ่งได้รับการสนับสนุนทั้งอากาศยาน นักบิน และกำลังพลเพื่อลำเลียงสารฝนหลวง ที่ผ่านมาทำให้สามารถบินปฏิบัติการได้บ่อยครั้งและทั่วถึงขึ้นยังแก้มลิงและในพื้นเที่ยงภัยน้ำท่วม        ด้านนายนิพนธ์ บุญญามณี รัฐมนตรีช่วยว่าการกระทรวงมหาดไทยได้สั่งการให้เจ้าหน้าที่ทุกฝ่ายเตรียมความพร้อมเครื่องจักรกล ในพื้นที่ฝนตกและน้ำหลาก และเตรียมเครื่องอุปโภคบริโภค ในพื้นที่ภาคเหนือ เช่นจังหวัดแพร่ แม่ฮ่องสอน และ ภาคอีสาน